Montana-man kritiek na aanval | Rekord North
Montana-man kritiek na aanval
“Hy het geval en sy kop het oopgebars op die grond.” March 21, 2017 Thys Palm is ernstig beseer tydens die aanval. Foto: Facebook ’n Man in die noorde van Pretoria is in ’n kritieke toestand nadat hy die naweek in Montana aangerand is.
Thys Palm word in die intensiewe-sorgeenheid van Montana hospitaal behandel vir ’n ernstige kopwond.
’n Vriend, Dawie Fouché, sê Palm is met ’n bottel oor sy kop geslaan by ’n kuierplek in Sefako Makgatho-rylaan (Zambezi).
“Thys was saam met sy oudste seun by die kuierplek. Hier het sy seun moeilikheid gekry met ’n groep jong manne,” vertel Fouché.
“Thys het sy seun agtervolg uit die kuierplek – vermoedelik om die geveg stop te sit – toe hy met die bottel geslaan is.”
Fouché sê: “Hy het geval en sy kop het oopgebars op die grond. Hy is hospitaal toe gehaas met bloeding op sy brein.”
Fouché se vrou Charlotte sê vriende en familie sou Maandag om 18:00 by Montana hospitaal bymekaar kom om vir Palm te bid.
Palm se vrou Willemien was nie onmiddelik beskikbaar vir kommentaar nie.
Sy het Saterdagmiddag Facebook geskryf:
“Nood gebed! Ek Willemien Palm wil julle bitter graag vra, bid vir my man Thys Palm!! Hy is kritiek in ICU, ek is ongelooflik lief vir hom! Hy is onskuldig deur mans geslaan. Bid asb saam met my
Here ek wil U vra om my Thys se hand styf vas te hou! Wees met hom nou in teater! Here help hom asb, ek en sy kinders het hom bitter lief Here…”
Een persoon is in verband met die aanranding in hegtenis geneem.
LEES OOK: Helde in bye-aanval